4 sterf, 17 beseer in botsingArgieffoto: ER24 Vier mense is dood en altesaam 17 ander beseer in ŉ botsing tussen ŉ taxi en ŉ motor op die R34 naby Newcastle in KwaZulu-Natal. Russel Meiring, ER24-woordvoerder, sê die wrakstukke van die ongeluk, wat laat Vrydagaand gebeur het, het oor die pad versprei gelê. Talle beseerdes het ook rondom die voertuie in die pad gelê. “Paramedici het die vier oorledenes ondersoek, maar niks kon meer vir hulle gedoen word nie, aangesien hulle reeds aan hul veelvuldige beserings beswyk het,” sê Meiring. Die 17 ander beseerdes is na hospitale in die omgewing geneem vir verdere behandeling. Meer besonderhede rondom die ongeluk is nie in dié stadium bekend nie. ŉ Ondersoek na die voorval duur voort.